Swemkampioen geskors ná Russiese saamtrekEvgeny Rylov. (Foto: Jonathan Nackstrand/AFP) ŉ Olimpiese swemkampioen is vir nege maande geskors nadat hy ŉ saamtrek ter ondersteuning van Rusland se inval in Oekraïne in Maart bygewoon het. Die Russiese kampioen is ook een van sy borgskappe kwyt weens sy teenwoordigheid by die pro-Poetin-saamtrek. Swem se wêreldbeheerliggaam Fina het vandeesweek aangekondig dat Evgeny Rylov eers in 2023 weer aan Fina-byeenkomste en kompetisies sal kan deelneem, berig BBC. “Die Fina-buro het vandag vergader en steun die dissiplinêre paneel se besluit om Rylov tydelik van alle kompetisies en aktiwiteite wat deur Fina georganiseer of goedgekeur word, insluitend enige internasionale kompetisies op die Fina-kalender, te skors,” lui die organisasie se verklaring. Die Russiese president, Wladimir Poetin, het in Maart ŉ saamtrek by Moskou se Luzhniki-stadion aangebied. Rylov (25) was een van ŉ aantal atlete wat dit bygewoon het. Hy was glo een van die deelnemers wat die pro-oorlog-simbool, die letter “Z”, op sy klere gedra het. Rylov het verlede jaar twee goue medaljes, in die 100 m en 200 m rugslag, in Tokio verower. Hoewel sy skorsing reeds van Woensdag van krag is, sal dit net vir 20 dae duur aangesien alle Russiese en Belarussiese swemmers reeds verbied is om in enige Fina-geleenthed tot die einde van die jaar deel te neem. Rylov se skorsing sal dus tot 20 Januarie 2023 duur. Rylov is boonop sy borgskap met Speedo kwyt nadat dit aan die lig gekom het dat hy die saamtrek bygewoon het. Speedo het kort daarna aangekondig dat hy sy borgskap teruggetrek het. Die wêreldwye druk op Russiese sportmanne en -vroue het die afgelope tyd toegeneem en daartoe gelei dat dié sportsterre nou deelname aan hul gunstelingsport tot verdere kennisgewing moet onderbreek. Die Internasionale Paralimpiese Komitee (IPK) het verlede maand aangekondig dat Rusland se atlete nie meer by die komende Paralimpiese Winterspele in Beijing welkom is nie. Dit terwyl tennisspelers van Rusland en Belarus nie toegelaat sal word om in vanjaar se Wimbledon-toernooi af te slaan nie. Die Russiese Grand Prix is ook in Februarie gekanselleer weens Rusland se inval in Oekraïne, terwyl die Amerikaanse Haas Formule Een-span ook sy Russiese renjaer, Nikita Mazepin, vir vanjaar se wêreldkampioenskap vervang het.